## Uputa o sadržaju i načinu vođenja Registra korisnika državnog proračuna

### NN 45/1997 (29.4.1997.), Uputa o sadržaju i načinu vođenja Registra korisnika državnog proračuna

# **MINISTARSTVO FINANCIJA**

Na temelju članka 33. stavka 4. Uredbe o sustavu glavne knjige riznice
te načinu vođenja jedinstvenog računa riznice ("Narodne novine", broj 97/95),
ministar financija donosi

## **UPUTU**

### **O SADRŽAJU I NAČINU VOĐENJA REGISTRA KORISNIKA DRŽAVNOG PRORAČUNA**

I. OPĆE ODREDBE

1. Ovom Uputom uređuju se sadržaj i način vođenja Registra korisnika
državnog proračuna (u daljnjem tekstu: RKDP).

RKDP uvodi se radi evidentiranja i praćenja podataka u svezi s primjenom
Uredbe o sustavu glavne knjige riznice te načinu vođenja jedinstvenog računa
riznice ("Narodne novine", 97/95).

RKDP je matična evidencija proračunskih korisnika (u daljnjem tekstu:
korisnici), čije ustanovljavanje propisuje, njime upravlja, vodi ga i drži
ažurnim Ministarstvo financija, a Zavod za platni promet podržava i vodi
informatički.

Podaci o korisnicima potrebni za vođenje RKDP-a propisani su ovom Uputom,
a upisuju se iz dokumentacije korisnika ili mjerodavnog ministarstva odnosno
na temelju odgovarajućeg propisa primjenom obrasca RK koji je u prilogu
1 ove Upute.

II. SADRŽAJ RKDP-a

2. Podaci pod rednim brojevima od 01 do 04 unose se u Zavodu za platni
promet, a redne brojeve od 05 do 32 ispunjava korisnik.

RKDP sadrži:

*2.1. Redni broj 01 - redni broj RKDP-a*

Upisuje se redni broj RKDP-a s kontrolnim brojem prema određenome modulu
(sedam znamenaka).

Podatak o rednom broju uzima se iz knjige kontrolnih brojeva.

Redni broj RKDP-a dodjeljuje se automatski pri otvaranju RKDP-a.

Taj je redni broj nepromjenljiv i neponovljiv, a podatak se obvezatno
unosi.

*2.2. Redni broj 02 - račun korisnika*

Upisuje se račun korisnika po konstrukciji računa u depozitnim institucijama
(13 znamenaka).

Redni broj obvezatno se ispunjava, a dodjeljuje se automatski.

*2.3. Redni broj 03 - datum upisa u RKDP*

Upisuje se datum upisa korisnika u RKDP (u obliku: "DDMMGG").

Redni broj obvezatno se ispunjava, a dodjeljuje se automatski upisom
u RKDP.

*2.4. Redni broj 04 - datum brisanja korisnika iz RKDP-a*

Upisuje se datum brisanja korisnika iz RKDP-a (u obliku "DDMMGG").

Redni broj obvezatno se ispunjava datumom brisanja korisnika iz RKDP-a.

*2.5. Redni broj 05 - razdjel*

Upisuje se brojčana oznaka razdjela iz državnog proračuna kojem korisnik
pripada (tri znamenke).

Redni broj obvezatno se ispunjava.

*2.6. Redni broj 06 - glava*

Upisuje se brojčana oznaka glave iz državnog proračuna kojoj korisnik
pripada (dvije znamenke).

Redni broj obvezatno se ispunjava.

*2.7. Redni broj 07 - naziv*

Upisuje se potpun naziv korisnika iz propisa, rješenja odnosno drugoga
odgovarajućeg akta. Ako naziv korisnika prelazi 144 znaka, upisuje se razumljiva
kratica.

Redni broj obvezatno se ispunjava.

*2.8. Redni broj 08 - mjesto*

Upisuje se naziv sjedišta korisnika. Upisuju se najviše 22 znaka naziva
mjesta, a za duže nazive upisuje se razumljiva kratica.

Redni broj obvezatno se ispunjava.

*2.9. Redni broj 09 - poštanski broj*

Upisuje se poštanski broj sjedišta sudionika iz popisa poštanskih brojeva
(pet znamenaka).

Redni broj obvezatno se ispunjava.

*2.10. Redni broj 10 - ulica i broj*

Upisuje se ulica i broj u sjedištu korisnika (38 znakova). Duži naziv
ulice upisuje se razumljivom kraticom.

Redni broj obvezatno se ispunjava.

*2.11. Redni broj 11 - telefonski broj i osoba za kontakt*

Upisuje se prezime, ime i telefonski broj osobe određene za davanje
informacija potrebnih u svezi s točnim i ažurnim podacima RKDP-a.

*2.12. Redni broj 12 - statistička oznaka grada ili općine*

Upisuje se brojčana oznaka grada ili općine u kojoj je sjedište korisnika
(četiri znamenke).

Redni broj obvezatno se ispunjava.

*2.13. Redni broj 13 - broj žiroračuna*

U prvo polje upisuje se oznaka 1 kada korisnik ima otvoren žiroračun,
a oznaka 2 kada korisnik nema otvoren žiroračun već se financira preko
nekog drugog žiroračuna.

Broj žiroračuna korisnika odnosno broj žiroračuna preko kojeg se korisnik
financira upisuje se u tri skupine znamenka: prva skupina - pet znamenaka,
druga skupina - tri znamenke, a treća skupina - najviše sedam znamenaka.

Redni broj obvezatno se ispunjava.

*2.14. Redni broj 14 - depozitna institucija*

Upisuje se vodeći broj depozitne institucije prema Odluci o vodećim
brojevima depozitnih institucija objavljenoj u "Narodnim novinama" broj
43/95 (sedam znamenaka).

Redni broj obvezatno se ispunjava u skladu s rednim brojem 13.

*2.15. Redni broj 15 - matični broj jedinstvenog registra*

Upisuje se matični broj jedinstvenog registra iz Obavijesti o razvrstavanju
Državnog zavoda za statistiku (do sedam znamenaka).

Redni broj ispunjava se samo ako je korisnik jedinica upisa u Državnom
zavodu za statistiku.

*2.16. Redni broj 16 - šifra djelatnosti*

Upisuje se šifra djelatnosti iz Obavijesti o razvrstavanju po djelatnostima
Državnog zavoda za statistiku (pet znamenaka).

Podatak se upisuje samo ako korisnik ima matični broj.

*2.17. Redni broj 17 - prezime i ime osobe ovlaštene za zastupanje*

Upisuje se prezime i ime osobe ovlaštene za zastupanje korisnika (35
znamenaka).

Redni broj obvezatno se ispunjava.

*2.18. Redni broj 18 - jedinstveni matični broj građanina osobe ovlaštene
za zastupanje*

Upisuje se jedinstveni matični broj građanina (JMBG) osobe ovlaštene
za zastupanje korisnika (13 znamenaka).

Redni broj obvezatno se ispunjava.

*2.19. Redni broj 19 - posebno ovlaštenje*

Upisuje se oznaka posebnog ovlaštenja za raspolaganje sredstvima s računa
korisnika (jedna znamenka), koju propisuje Ministarstvo financija.

Redni broj se ispunjava ako ovlaštenje postoji.

*2.20. Redni broj 20 - svota posebnog ovlaštenja*

Upisuje se svota posebnog ovlaštenja (10 znamenaka).

Redni broj obvezatno se ispunjava ako je ispunjen redni broj 19.

*2.21. Redni broj 21 - popis osoba odgovornih za podnošenje zahtjeva
za trošenje javnog novca, kontrolora isplate, ovjerovitelja isplate*

Upisuje se prezime i ime osobe odgovorne za podnošenje zahtjeva za trošenje
javnog novca, kontrolora isplate, ovjerovitelja isplate (35 znamenaka).

Redni broj obvezatno se ispunjava.

*2.22. Redni broj 22 - Jedinstveni matični broj građanina osobe odgovorne
za podnošenje zahtjeva za trošenje javnog novca, kontrolora isplate, ovjerovitelja
isplate*

Upisuje se jedinstveni matični broj građanina (JMBG) osobe odgovorne
za podnošenje zahtjeva za trošenje javnog novca, kontrolora isplate, ovjerovitelja
isplate (13 znamenaka).

Redni broj obvezatno se ispunjava.

2.23. RKDP se nastavlja od rednog broja 23 do 32 koji se popunjavaju
na način popunjavanja rednih brojeva 21 i 22, a koji mogu, ali ne moraju
biti ispunjeni.

III. NAČIN VOĐENJA RKDP-a

3. Zavod za platni promet obvezatan je na mediju za automatsku obradu
podataka matičnu evidenciju podataka iz RKDP-a voditi ažurno, s točnim
i potpunim podacima.

Podaci se u RKDP unose na zahtjev Ministarstva financija temeljem obrasca
RK, a mijenjaju iz obrasca PR. Nakon unosa podataka izrađuje se Popis korisnika
državnog proračuna koji se obnavlja sa svakom promjenom u RKDP-u.

Obrazac RK i dokumentacija temeljem koje je izvršen upis pojedinog korisnika
u RKDP sa svim evidencijama o promjenama tvori jedinstveni spis s odgovarajućim
brojem i sastavni je dio dokumentacije RKDP-a.

Na zahtjev Ministarstva financija Zavod za platni promet izradit će
potrebne preglede, listanja i ispis podataka RKDP-a. Ministarstvo financija
(ili mjerodavno ministarstvo) će obavljati provjere i ispravke podataka
RKDP-a.

Zavod za platni promet dostavlja Ministarstvu financija potpisom i pečatom
ovjereni obrazac RK u kojemu je naveden podatak o rednom broju RKDP-a.

Korisnik državnog proračuna obvezatan je odmah prijaviti promjenu podatka
koji je predmetom upisa u RKDP, osim podatka "Redni broj RKDP-a" koji je
neponovljiv i ne može se mijenjati.

Promjena podataka korisnika obavlja se na obrascu PR sukladno uputama
iz napomena na obrascu i dostavlja se mjerodavnom ministarstvu.

Spis korisnika državnog proračuna koji prestane biti korisnikom zatvara
se i odlaže zasebno. Odlaganje spisa obavlja se prema rednom broju RKDP-a.

IV. PRIJELAZNE I ZAVRŠNE ODREDBE

4. Ova Uputa stupa na snagu danom objave u "Narodnim novinama."

Klasa: 400-06/97-01/91
Urbroj: 513-06/97-1

Zagreb, 21. travnja 1997.

Ministar financija
**mr. Božo Prka,** v. r.

![](dodatni/368416.gif)
![](dodatni/368417.gif)

Uputa, NN 45/1997-659